# Joan Oliva i Milà

Joan Oliva i Milà (Sant Pere de Ribes, 1858 - Vilanova i la Geltrú, 1911) fou un impressor i bibliotecari que va contribuir a donar esplendor a la vida cultural vilanovina i, per extensió, catalana, de final del segle xix i principi del XX. Fou un dels precursors de la biblioteconomia catalana moderna.
Va treballar a París i a Londres i des del 1882 fou bibliotecari de la Biblioteca Museu Víctor Balaguer.

## Biografia

A l'edat de 12 anys va entrar a treballar a la Imprenta del Diario, que regentava el seu oncle Josep Antoni Milà i d'on sortia el Diario de Vilanova i la Geltrú.
Va estudiar a París i Londres entre 1880 i 1882. Va estudiar i treballar a París i a Londres i des del 1882 fou bibliotecari de la Biblioteca Museu Balaguer de Vilanova. És autor d'un Breu compendi d'Història de Catalunya (1901). El 1899 establí a Vilanova una impremta que esdevingué famosa amb el nom d'Oliva de Vilanova (publicà un famós Anuari Oliva el 1907, i, entre moltes altres, les obres Les filigranes del paper i Les rajoles catalanes i valencianes) i que fou continuada pels seus fills Demetri Oliva i Sala (Vilanova i la Geltrú 1886 — Barcelona 1966) i Víctor Oliva i Sala (Vilanova i la Geltrú 1884 — Sant Feliu de Codines, Vallès Occidental 1948), que la traslladaren el 1915 a Barcelona. Aquest darrer és autor, a més, d'una Introducción al estudio del arte del alfabeto en Cataluña (1913), d'El libro español (1930) i d'escrits sobre arts gràfiques, exlibrisme, heràldica, iconografia, etc.; publicà també una guia de Vilanova i la Geltrú. El 1906 presentà una comunicació al Primer Congrés Internacional de la Llengua Catalana sobre el parlar ribagorçà i el 1908 publicà la novel·la Eros-Christ, guanyadora d'un concurs d'El Poble Català.
És recordat per la seva tasca com a bibliotecari a la Biblioteca Museu Víctor Balaguer fundada per Víctor Balaguer, en la qual des del començament va ser el fidel executor de la voluntat del patrici, polític i poeta. Però també, i de manera destacada, Joan Oliva mereix atenció per la seva activitat d'impressor, desenvolupada al seu establiment tipogràfic Oliva de Vilanova, des del qual, ajudat pels seus fills Víctor i Demetri, va elaborar bells llibres, revistes i altres treballs gràfics de grandíssima qualitat, gràcies als quals el nom de Vilanova i la Geltrú va ser conegut arreu. Al costat d'aquestes dues activitats principals, també va ser escriptor i professor de llengües.
A més a Vilanova i la Geltrú hi ha una biblioteca amb el seu nom. La Biblioteca Joan Oliva i Milà és una biblioteca pública del municipi de Vilanova i la Geltrú (Garraf) que forma part de la Xarxa de Biblioteques Municipals de la Diputació de Barcelona. Està situada en un edifici de 1.635 m² distribuïts en tres plantes. Va inaugurar-se el 23 de març de 1995, al mateix edifici que abans ocupava l'antiga Biblioteca Víctor Balaguer. Des del 1995 porta el nom de Joan Oliva i Milà (1858-1911), bibliotecari de la Biblioteca-Museu Víctor Balaguer i fundador de la impremta Oliva de Vilanova.[2][3]

## Publicacions

* Senzill ensaig de classificació dels carácters tipográfichs. En Revista Gráfica, 1900
* Breu compendi d'història de Catalunya. Oliva, impressor, 1901

## Galeria

* Catàleg de Joan Oliva
* Exposició de Joan Oliva a la Biblioteca Museu Víctor Balaguer
* Exposició de Joan Oliva a la Biblioteca Museu Víctor Balaguer
* Joan Oliva en grup

## Vegeu també

* Biblioteca Joan Oliva i Milà

## Referències

* ↑ «Joan Oliva i Milà». Gran Enciclopèdia Catalana. Barcelona: Grup Enciclopèdia Catalana.
* ↑ Comas i Güell, Montserrat. La Biblioteca Museu Balaguer, un projecte nacional català (paper). Barcelona: Publicacions de l'Abadia de Montserrat, 2007, p. 12. ISBN 978-84-8415-882-0 [Consulta: 21 maig 2015].
* 1 2 Centenari de la mort de Joan Oliva i Milà (1911-2011). Dossier de premsa. Vilanova i la Geltrú: Biblioteca Museu Víctor Balaguer.
* ↑ Barjau i Rico, Santi. Joan Oliva i Milà : 1858-1911. Vilanova i la Geltrú: Ajuntament de Vilanova i la Geltrú, 2001 (Retrats).
* ↑ COMAS I GÜELL, Montserrat. Llum entre ombres. 6 biblioteques singulars a la Catalunya contemporània. Vilanova i la Geltrú. 2011
* ↑ Barjau Rico, Santi. Joan Oliva i Milà (1858-1911) Vilanova i la Geltrú: Ajuntament, 2001. (Retrats; 17)
* Enciclopèdia.cat. Biografia Joan Oliva i Milà, impressor i bibliotecari.